section_heading: Opis
paragraph_text: Kao što i sam naziv ove vrste sugerira, meso ove gljive jako nalikuje sirovom mesu. Na presjeku je šareno, okus je kiselkast, a miris je neodređen. Najčešće se nalazi u Velikoj Britaniji, ali ih ima i u Australiji, Sjevernoj Americi i ostatku Europe. Klobuk je mesnat i nalikuje na jezik. Naraste 10-30 cm, na gornjoj strani je narančastocrvene do smeđecrvene boje i zrnasto hrapav, vlažan i mazav. Kada gljiva ostari, ispod kožice klobuka postane sluzava. Ako se ta kožica skine, pojavi se sluzava tekućina. Cjevčice su kratke, valjkaste, u početku bijele, pa kako gljiva stari postaju žućkaste i na kraju postanu smeđe. Stručak je (ako postoji) kratak, cilindričan i grbav.